## Pravilnik o javnobilježničkim uredima

### NN 38/1994 (16.5.1994.), Pravilnik o javnobilježničkim uredima

# MINISTARSTVO PRAVOSUĐA

Na temelju članka 13 stavak l. t. 9. Zakona o javnom bilježništvu ("Narodne
novine", broj 78/93 i 29/94) donosim ovaj

## PRAVILNIK

### O JAVNOBILJEŽNIČKIM UREDIMA

Članak 1

Ovim se Pravilnikom utvrđuju kriteriji za određivanje smještaja, prostora,
opreme i uređenja javnobilježničkih ureda.

Članak 2.

Svaki javni bilježnik dužan je imati ured u mjestu koje mu je određeno
kao njegovo sjedište, koji će po svom smještaju, prostoru, opremi i uređenju
odgovarati zahtjevima propisanim Zakonom o javnom bilježništvu, Javnobilježničkim
poslovnikom i ovim Pravilnikom. Javnobilježnički ured mora biti smješten
u takvim prostorijama i opremljen na način koji je primjeren ugledu javnobilježničke
službe.

Članak 3.

Prostorije u kojima je smješten javnobilježnički ured moraju biti posebna
građevinska cjelina, s odvojenim ulazom. Javnobilježnički ured mora imati
najmanje dvije prostorije (radna soba i čekaonica) i mokri čvor (WC). Ukupna
površina javnobilježničkog ureda, u pravilu, ne smije biti manja od 40
m kvadratnih.

Članak 4.

Javnobilježnički ured može biti smješten u obiteljskoj kući, višestambenoj
ili poslovnoj zgradi, koja svojim vanjskim i unutarnjim stanjem neće bitno
odstupati od uobičajenog poslovnog prostora namijenjenog za obavljanje
kakve državne ili druge javne službe. Javnobilježnički ured ne smije biti
smješten u zgradi koja bi po svom izgledu odnosno djelatnostima koje se
u njoj obavljaju mogla dovesti u pitanje ugled javnobilježničke službe.
Ako se javnobilježnički ured nalazi u višestambenoj ili postovnoj zgradi
bez dizala, može se nalaziti najviše na trećem katu te zgrade.

Članak 5.

Prostorije u javnobilježničkom uredu moraju biti uredne, čiste i opskrbljene
protupožarnim uređajima i sredstvima, prema propisima koji uređuju protupožarnu
zaštitu u državnoj upravi.

Članak 6.

Svaki javnobilježnički ured mora imati vatrootporne ormare za smještaj
predmeta u radu i javnobilježničkog arhiva u skladu s Javnobilježničkim
poslovnikom. Ormari moraju imati brave koje će jamčiti sigurnost pohranjenih
spisa, knjiga, pečata i štambilja. Svaki javnobilježnički ured mora imati
sigurnosnu blagajnu radi pohrane primljenog novca, dragocjenosti, vrijednosnih
papira i drugih vrijednih pologa te spisa koji se moraju posebno čuvati.
Svaki javnobilježnički ured mora imati telefon i telefaks.

Članak 7.

Svaki javnobilježnički ured mora imati pisaće stolove i odgovarajući
broj stolica za javnog bilježnika i osobe zaposlene u njegovom uredu. Javnobilježnički
ured mora imati potreban broj stolica za stranke u radnoj sobi i čekaonici.
Svaki javnobilježnički ured mora imati sredstva mehaničkog pisanja.

Članak 8.

U svakoj radnoj sobi i čekaonici javnog bilježnika mora biti izvješen
na zid grb Republike Hrvatske. Zabranjeno je u uredu javnog bilježnika
isticati materijale u svezi s političkom djelatnošću.

Članak 9.

Osoba koja namjerava sudjelovati u natječaju za javnog bilježnika zatražit
će od Ministarstva pravosuda da pregleda prostorije namijenjene za njegov
budući ured. Ministar pravosuđa može od predsjednika općinskog suda zatražiti
da obavi pregled iz stavka 1. ovoga članka. O utvrđenom činjeničnom stanju
predsjednik suda sastavit će poseban zapisnik u kojemu će iznijeti i svoje
mišljenje o tome odgovara li taj prostor zahtjevima Zakona o javnom bilježništvu,
Javnobilježničkog poslovnika i ovoga Pravilnika. U slučaju negativnog mišljenja
predsjednika suda, osoba iz stavka 1. ovoga članka može u roku od osam
dana zatražiti da poslovni prostor pregleda Komisija Ministarstva pravosuđa.
Zapisnik s mišljenjem predsjednika suda ili mišljenje Komisije iz prethodnog
stavka ovoga članka pribavljen prije imenovanja javnog bilježnika ima značenje
dokaza u smislu odredbe članka 13. stavak 1. točka 9. Zakona o javnom bilježništvu.

Članak l0.

Prije nego što odredi dan kada će imenovani javni bilježnik započeti
s radom Komisija Ministarstva pravosuđa utvrdit će da su prostor i oprema
pripremljeni za uporabu. Na pregled prostorija i opreme iz stavka 1. ovoga
članka na odgovarajući način primijenit će se odredba stavka 2. članka
9. ovoga Pravilnika.

Članak 11.

Ovaj Pravilnik stupa na snagu osmoga dana od objave u "Narodnim
novinama".

Klasa:701-01/94-01/27,

Urbroj : 514-02-01 / 1-94-1

Zagreb, 10. svibnja 1994.

Ministar pravosuđa

**Ivica Crnić, v. r.**

Pravilnik, NN 38/1994-694